Broj: 711-I-1970-P-220/21-02-8

Zagreb, 21. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev Vanje Žuvele, savjetnika za imovinsko-pravne poslove u Općini Vela Luka,** za davanjem mišljenja Povjerenstva, na 146. sjednici, održanoj 21. listopada 2021.g., daje sljedeće

**OČITOVANJE**

1. **Sukladno članku 15. stavku 2. ZSSI-a članove nadzornih odbora trgovačkih društava u kojima jedinica lokalne, odnosno područne (regionalne) samouprave ima udjele u vlasništvu (kapitalu društva) imenuje skupština trgovačkog društva na prijedlog predstavničkog tijela jedinice lokalne, odnosno područne (regionalne) samouprave.**
2. **Članovi Nadzornog odbora trgovačkog društva Komunalne djelatnosti d.o.o., koje je u isključivom vlasništvu Općine Vela Luka, nisu dužnosnici u smislu ZSSI-a te se na njih ne primjenjuju odredbe navedenog Zakona.**

Obrazloženje

 U Povjerenstvu je dana 28. rujna 2021. pod brojem: 711-U-4855-P-220/21-01-5 zaprimljen zahtjev za davanjem mišljenja podnesen od strane Vanje Žuvele, savjetnika za imovinsko-pravne poslove u Općini Vela Luka, povodom kojeg je otvoren predmet broj P-220/21.

 U zahtjevu za davanjem mišljenja podnositelj navodi da postoji namjera imenovanja osobe koja je vlasnik obrta za člana Nadzornog odbora trgovačkog društva Komunlane djelatnosti d.o.o. Od Povjerenstva se traži mišljenje može li vlasnik obrta biti član Nadzornog odbora navedenog trgovačkog društva te može li navedena osoba prilikom odlučivanja o pitanjima iz nadležnosti Nadzornog odbora biti isključena iz glasovanja ukoliko se nađe u situaciji sukoba interesa. Podnositelj zahtjeva također postavlja pitanje je li dovoljno na službenoj internetskoj stranici društva objaviti da se s navedenim obrtom neće sklapati ugovori o nabavi roba i usluga.

 U privitku zahtjeva za davanjem mišljenja dostavljen je Izvadak iz Obrtnog registra za obrt „Prižmić“ u vlasništvu ………………..

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U ovom predmetu zahtjev je podnesen od strane osobe koja nije dužnosnik u smislu članka 3. ZSSI-a. Međutim, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje, jer se radi o dvojbi vezanoj za primjenu odredbi ZSSI-a.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Povjerenstvo je izvršilo uvid u sudski registar Trgovačkog suda u Dubrovniku te je utvrdilo da je pod matičnim brojem subjekta: 060315844, OIB: 80457977311 upisano trgovačko društvo Komunalne djelatnosti d.o.o. u isključivom vlasništvu Općine Vela Luka.

Povjerenstvo prvenstveno ukazuje da je prilikom imenovanja članova Nadzornog odbora trgovačkog društva Komunlane djelatnosti d.o.o. potrebno postupati sukladno članku 15. stavku 2. ZSSI-a kojim je propisano da članove nadzornog odbora trgovačkog društva u kojem jedinica lokalne, odnosno područne (regionalne) samouprave ima udjele u vlasništvu imenuje skupština toga društva na prijedlog predstavničkog tijela jedinice lokalne, odnosno područne (regionalne) samouprave, u konkretnom slučaju na prijedlog Općinskog vijeća Općine Vela Luka.

Nadalje, Povjerenstvo obrazlaže da je člankom 3. stavcima 1. i 2. ZSSI-a propisano tko su dužnosnici i obnašatelji dužnosti u smislu navedenog Zakona, odnosno tko su osobe na koje se primjenjuju odredbe ZSSI-a. Time je definiran i djelokruga rada te nadležnost Povjerenstva za odlučivanje o sukobu interesa. Članovi nadzornih odbora trgovačkih društava u vlasništvu jedinica lokalne i područne (regionalne) samouprave, pa tako ni članovi nadzornog odbora trgovačkog društva Komunalne djelatnosti d.o.o. u isključivom vlasništvu Općine Vela Luka, nisu dužnosnici u smislu članka 3. ZSSI-a te se stoga navedeni Zakon na njih ne primjenjuje.

Povjerenstvo, međutim, upućuje podnositelja zahtjeva da sa svojim upitom obrati Antikorupcijskom povjerenstvu Dubrovačko-neretvanske županije ako je isto osnovano.

Podnositelju zahtjeva se također ukazuje da je za pitanja koja se odnose na primjenu Zakona o javnoj nabavi kojim je uređen sukob interesa u provedbi postupka javne nabave za sve javne naručitelje, nadležno Ministarstvo gospodarstva i održivog razvoja.

Slijedom navedenog Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Vanjo Žuvela, putem e-maila
2. Objava na internetskoj stranici Povjerenstva
3. Pismohrana